Source: https://www.eknitra.sk/aktualita-532/dan-z-motorovych-vozidiel-za-rok-2018/
Timestamp: 2019-11-14 03:27:37+00:00
Document Index: 17195976

Matched Legal Cases: ['§ 2', '§ 6', '§ 2', '§2', '§ 5', '§ 6', '§ 7', '§ 7', '§ 7', '§ 2', '§ 10', '§10', '§ 7', '§ 8', '§ 8', '§ 8', '§ 8', '§ 8', '§ 8', '§ 2', '§ 8', '§ 8', '§ 9', '§ 9', '§ 9', '§ 9', '§ 9', '§ 9', '§ 9', '§ 10', '§ 10', '§ 10', '§ 10', '§ 10', '§ 10', '§ 10', '§ 10']

(K stiahnutiu je súbor na výpočet predpokladanej dane)
Skôr ako sa priblíži čas podania daňového priznania za zdaňovacie obdobie 2018, je vhodné pripomenúť si jednotlivé ustanovenia zákona č. 361/2014 Z. z. o dani z motorových vozidiel a o zmene a doplnení niektorých zákonov v znení zákona č. 253/2015 Z. z. (ďalej len „zákon“) a vyhnúť sa tak prípadným chybám.
Čo podlieha zdaneniu?
Zákon vymedzuje kategórie vozidiel podliehajúcich zdaneniu. Ide o kategórie vozidiel (motorové vozidlá) L, M a N a kategóriu vozidiel O (prípojné vozidlá). Iné ako vymenované kategórie vozidiel, i keby sa používali na podnikanie, predmetom dane z motorových vozidiel nie sú.
Pre predmet zdanenia je rozhodujúce súčasné splnenie troch podmienok) v príslušnom zdaňovacom období. To znamená, že vozidlo okrem toho, že patrí do niektorej z kategórii vozidiel L, M, N a O, musí byť evidované v Slovenskej republike a musí sa používať na podnikanie alebo na činnosti, z ktorých príjmy sú predmetom dane z príjmov (ďalej len „podnikanie“).
Do akej kategórie vozidlo patrí sa dá vyčítať z dokladov vozidla (osvedčenie o evidencii časť I, osvedčenie o evidencii časť II alebo technický preukaz, podľa toho v akom časom období boli k vozidlu vyhotovované), rovnako tak aj skutočnosť, či je vozidlo evidované v Slovenskej republike. Posúdenie toho, či ide o použitie vozidla na podnikanie je potrebné skúmať vo vzťahu k odkazom v poznámkach pod čiarou v predmetnom ustanovení zákona, t. j. § 2 Obchodného zákonníka (OZ) a § 6 ods. 1 a 2 zákona č. 595/2003 Z. z. o dani z príjmov v znení neskorších predpisov (ďalej len zákon o dani z príjmov).
Existujú však aj výnimky, kedy vozidlo síce spĺňa zákonne vymedzenie predmetu zdanenia, avšak za zákonom stanovených podmienok je od dane oslobodené alebo pre svoje negatívne vymedzenie nie je predmetom dane.
Ktoré vozidlá predstavujú negatívne vymedzenie dane a ktoré sú od dane oslobodené?
V negatívnom vymedzení predmetu dane sa uvádzajú vozidlá:
- používané na skúšobné účely (§ 2 ods. 2 písm. a)) s prideleným zvláštnym evidenčným číslom obsahujúcim písmeno M a
- špeciálne vozidlá.
Pre to, aby vozidlá mohli byť považované za tie špeciálne vozidlá, ktoré sú negatívnym vymedzením predmetu zdanenia, musia spĺňať tri podmienky súčasne (musia byť určené na vykonávanie špeciálnych činností, nesmú byť určené na prepravu a v dokladoch musia byť označené ako špeciálne vozidlo (§2 ods. 2 písm. b)). Nie každé špeciálne vozidlo však spĺňa všetky tri zákonom ustanovené podmienky. Sú špeciálne vozidlá, ktoré sú takto v dokladoch vozidla označené a slúžia na vykonávanie špeciálnych funkcií avšak zároveň slúžia na prepravu. V takomto prípade nemožno hovoriť o špeciálnom vozidle v zmysle intencií zákona.
Pozor na rozdiel medzi nákladným vozidlom špeciálnym a špeciálnym vozidlom. Nákladné špeciálne vozidlo je predmetom dane.
Oslobodené od dane sú vždy vozidlá diplomatických misií a konzulárnych úradov, ak je zaručená vzájomnosť. Na tieto vozidlá sa nevzťahuje povinnosť podať daňové priznanie.
Oslobodené od dane sú aj vozidlá slúžiace na záchranu ľudského života a majetku (ide o vozidlá záchrannej zdravotnej služby, banskej záchrannej služby, horskej záchrannej služby, leteckej záchrannej služby a požiarnej ochrany), vozidlá osobnej pravidelnej dopravy vykonávajúce prepravu na základe zmluvy o službách vo verejnom záujme a vozidlá používané výhradne v poľnohospodárskej výrobe a v lesnej výrobe.
Všetky tieto vyššie uvedené vozidlá, ak spĺňajú podmienky uvedené v predmete dane, sú predmetom dane, avšak na základe ich zákonného účelového využitia sú od dane oslobodené. Daňovník, ktorý používa na podnikanie takéto vozidlo i napriek tomu, že je oslobodené od dane, má povinnosť podať zaň daňové priznanie, v ktorom túto skutočnosť vyznačí.
Určenie základu dane, stanovenie ročnej sadzby dane, úprava ročnej sadzby dane
Základ dane (§ 5) je ustanovený rôzne pre vymedzené zákonné „skupiny“ vozidiel:
pre vozidlá elektromobily (kategória L, M a N, ktorých jediným zdrojom energie je elektrina), je základom dane výkon motora v kW. Aj keď je ročná sadzba dane pre elektromobily v prílohe č. 1 nulová (bez ohľadu na výkon motora) i tak je vozidlo elektromobil predmetom dane a uvádza sa v daňovom priznaní.
pre osobné vozidlá (vozidlá kategórie L a M1 ) je základom dane zdvihový objem valcov motora v cm3
pre úžitkové vozidlá a autobusy (vozidlá kategórie M2, M3, N1 až N3 a O1 až O4) je základom dane „hmotnosť“ vozidla a počet náprav vozidla.
Poznámka: Pojem „hmotnosť vozidla“ môže byť rôzne označovaná v dokladoch vozidla, v závislosti od roku ich vydania. Pre hmotnosť vozidla tak môže byť použitý výraz „celková hmotnosť“ alebo „najväčšia prípustná hmotnosť“ alebo „najväčšia technicky prípustná hmotnosť“.
Základ dane je smerodajný pre „priradenie“ ročnej sadzby dane z prílohy č. 1 k zákonu.
Výnimkou sú vozidlá ťahač a náves, ktoré ak vytvoria „jednu návesovú jazdnú súpravu“ (iba raz) použije sa pre ne ročná sadzba dane nižšia, než aká zodpovedá hmotnosti vozidla a počtu náprav (§ 6 ods. 2). Toto pravidlo sa použije iba ak vozidlo ťahač a vozidlo náves vytvorí jednu návesovú jazdnú súpravu iba raz, a to i napriek tomu, ak sa aj použili počas zdaňovacieho obdobia v rôznych návesových súpravách, pričom na zmeny počas zdaňovacieho obdobia sa neprihliada.
Ročná sadzba dane je síce jednotná, ustanovená v prílohe č. 1 k zákonu, avšak nie je nemenná. S ročnou sadzbou dane daňovník nie vždy pracuje v takom tvare, v akom ju „nájde“ podľa základu dane v prílohe č. 1. Dôležitú úlohu pre úpravu ročnej sadzby dane zohráva vek vozidla v každom zdaňovacom období.
Vek vozidla sa určuje v závislosti od toho, kedy bolo vozidlo evidované. Dátum, ktorý je na tieto účely dôležitý, je v dokladoch vozidla vyznačený ako dátum prvej evidencie vozidla (rok výroby vozidla), nie dátum prvej evidencie vozidla v Slovenskej republike. Pre účely posúdenia veku vozidla je rozhodujúci počet kalendárnych mesiacov, ktoré vozidlo počnúc mesiacom jeho prvej evidencie v zdaňovacom období má.
V závislosti od počtu kalendárnych mesiacov vozidla, sa ročná sadzba dane upravuje nasledovne:
počas prvých 36 kalendárnych mesiacov sa zníži o 25%, pričom prvým kalendárnym mesiacom je mesiac, v ktorom bolo vozidlo evidované
po uplynutí 36 kalendárnych mesiacov, t. j. počnúc 37 kalendárnym mesiacom ale najviac do 72 kalendárnych mesiacov (vrátane mesiaca prvej evidencie vozidla) sa zníži o 20%
po uplynutí 72 kalendárnych mesiacov, t. j. počnúc 73 kalendárnym mesiacom ale najviac do 108 kalendárnych mesiacov (vrátane mesiaca prvej evidencie vozidla) sa zníži o 15%.
Potom nasleduje 36 kalendárnych mesiacov, počas ktorých sa ročná sadzba dane neupravuje (§ 7 ods. 2), teda počnúc 109 kalendárnym mesiacom vrátane mesiaca prvej evidencie vozidla najviac do 144 kalendárneho mesiaca daňovník na vozidlo uplatní takú ročnú sadzbu dane aká je uvedená v prílohe č. 1.
Ďalej nasleduje 12 kalendárnych mesiacov, počas ktorých sa ročná sadzba dane zníži o 10% (§ 7 ods. 3), t. j. počnúc 145 kalendárnym mesiacom vrátane mesiaca prvej evidencie vozidla najviac do 156 kalendárneho mesiaca.
Zvýšenú ročnú sadzbu dane o 20% (§ 7 ods. 4) uplatní daňovník na vozidlo vždy, ak už je toto vozidlo staršie ako 156 kalendárnych mesiacov vrátane mesiaca prvej evidencie vozidla, t. j. počnúc 157 kalendárnym mesiacom a mesiacmi nasledujúcimi.
Úpravou ročnej sadzby dane v závislosti od veku vozidla, jej úprava nekončí.
Ďalšou úpravou ročnej sadzby dane je jej zníženie o 50% v závislosti od:
a) alternatívneho druhu pohonu vozidla, t. j. či ide o hybridné motorové vozidlo alebo hybridné elektrické vozidlo, alebo
b) druhu alternatívneho paliva, t. j. či ide o vozidlo kategórie L, M a N s pohonom na stlačený zemný plyn (CNG) alebo skvapalnený zemný plyn (LNG) alebo na vodíkový pohon.
Poslednou je úprava ročnej sadzby dane v závislosti od použitia vozidla v kombinovanej doprave. Kombinovaná doprava zjednodušeným vysvetlením predstavuje „kombináciu dvoch ciest“ pri preprave „jedného“ tovaru „vozidlom“, ktorej presná definícia je ustanovená v zákone č. 514/2009 Z. z. o doprave na dráhach v z. n. p. (ďalej len „zákon č. 514/2009 Z. z.), konkrétne v § 2 ods. 4, a ktorá presne špecifikuje predmetný druh dopravy aj s ohľadom na obmedzenia resp. povolenia (dĺžku) použitia jednotlivých trás vykonaných cestnou dopravou v kombinácii so železničnou dopravou alebo vodnou dopravou alebo námornou dopravou. Podľa cit. ustanovenia kombinovanou dopravou je premiestňovanie tovaru, počas ktorého cestné nákladné vozidlo, príves, náves s ťahačom alebo bez neho, výmenná nadstavba alebo prepravný kontajner použije v počiatočnom alebo konečnom úseku trasy cestu a na inom úseku trasy železničnú dopravu, vnútrozemskú vodnú dopravu alebo námornú dopravu, ak táto časť prepravy tovaru presahuje vzdušnou čiarou 100 km a vykoná počiatočný alebo konečný úsek trasy cestnou dopravou buď medzi bodom, v ktorom bol tovar naložený a najbližším vhodným terminálom nakládky pri počiatočnom úseku trasy a medzi najbližším vhodným terminálom vykládky tovaru a bodom, v ktorom bol tovar vyložený pri konečnom úseku trasy, alebo vo vnútri polomeru nepresahujúceho 150 km vzdušnou čiarou z vnútroštátneho riečneho prístavu alebo z námorného prístavu nakládky alebo vykládky tovaru.
Dôležitou podmienkou, v prípade prepravovaného tovaru v rámci kombinovanej dopravy, je nemennosť pôvodnej nákladovej jednotky, do ktorej bol tovar naložený a v ktorej sa prepravuje.
Použitie vozidla v kombinovanej preprave preukáže daňovník potvrdením intermodálneho terminálu na prepravnom doklade. Nárok na zníženie ročnej sadzby dane (upravenej podľa veku vozidla, prípadne podľa alternatívneho pohonu alebo alternatívneho paliva) má daňovník vtedy, ak bolo vozidlo v rámci kombinovanej dopravy použité viac ako 60x.
Ak sa v rámci kombinovanej dopravy využije kombinácia - cesta a železnica -, pričom vzdialenosť prekonaná po železnici na území Slovenskej republiky je dlhšia ako 250 km, započítava sa na účely dane z motorových vozidiel takáto kombinovaná doprava dvakrát
Ročná sadzba dane upravená podľa postupnosti zákonom ustanovenej, sa použije v daňovom priznaní pri výpočte dane za zdaňovacie obdobie v závislosti od dĺžky obdobia použitia vozidla na podnikanie.
Dĺžka použitia vozidla sa môže určiť v závislosti od:
počtu mesiacov použitia vozidla na podnikanie
Ak daňová povinnosť trvá počas celého zdaňovacieho obdobia, daňovník pre výpočet „celkovej“ dane použije upravenú ročnú sadzbu dane. Ak však daňová povinnosť počas zdaňovacieho obdobia vznikne alebo zanikne, daňovník vypočíta pomernú časť dane vo väzbe za kalendárne mesiace, v ktorých sa vozidlo použilo na podnikanie. Výpočet pomernej časti dane je súčinom 1/12 ročnej sadzby dane (upravenej) a počtu kalendárnych mesiacov, v ktorých sa vozidlo používalo na podnikanie (§ 10 ods. 7). Ak ide o použitie vozidiel v návesovej jazdnej súprave, pri výpočte pomernej časti dane každého z vozidiel, sa použije najbližšia nižšia ročná sadzba dane, než aká by prislúchala jednotlivému vozidlu podľa hmotnosti vozidla a počtu náprav (iba pre tie vozidlá, ktoré spĺňajú zákonné podmienky pre uplatnenie najbližšej nižšej ročnej sadzby dane), pričom aj najbližšia nižšia ročná sadzba dane sa upraví v závislosti od veku vozidla, druhu použitého paliva alebo druhu hybridného vozidla a nakoniec upravená v závislosti od toho či ide o použitie vozidla v kombinovanej doprave.
počtu dní použitia vozidla na podnikanie
Výpočet pomernej časti dane v závislosti od počtu dní použitia vozidla na podnikanie (§10 ods. 8) sa vzťahuje na vozidlá, ktoré sa používajú na prepravu uskutočnenú mimo výkonu prepravy na základe zmluvy o službách vo verejnom záujme, t.j. autobusy mestskej a prímestskej dopravy. Samotný výpočet pomernej časti dane je súčinom 1/365 alebo 1/366 (v závislosti od toho či ide o prestupný rok) ročnej sadzby dane a počtu dní, v ktorých sa vozidlo použilo na podnikanie. Aj v tomto prípade, tak ako v prípade výpočtu pomernej časti dane v závislosti od počtu kalendárnych mesiacov, sa použitá ročná sadzba dane upraví v závislosti od veku vozidla, druhu použitého paliva alebo druhu hybridného vozidla. Predmetná úprava sa vykoná podľa § 7 ods. 1 až 4.
To akým spôsobom sa prepočíta ročná sadzba dane v závislosti od použitia vozidla na podnikanie závisí od vzniku a zániku daňovej povinnosti.
Daňová povinnosť vzniká (§ 8 ods. 1) prvým dňom mesiaca, v ktorom boli splnené podmienky predmetu dane, t. j. došlo k použitiu vozidla evidovaného v Slovenskej republike príslušnej kategórie na podnikanie v zdaňovacom období.
Zákon má vo vzťahu k vzniku daňovej povinnosti aj dve výnimky, pri ktorých daňová povinnosť vzniká až prvým dňom mesiaca nasledujúceho po mesiaci, v ktorom došlo k vzniku rozhodujúcej skutočnosti. Táto rozhodujúca skutočnosť sa týka právneho nástupcu daňovníka, ktorý bol zrušený bez likvidácie (§ 8 ods. 4) a zmeny v osobe daňovníka, pri tom istom predmete dane (§ 8 ods. 5) v tom istom kalendárnom mesiaci.
Daňová povinnosť zaniká (§ 8 ods. 2) iba z dôvodov taxatívne uvedených v zákone a to vždy posledným dňom mesiaca, v ktorom k niektorému z nižšie vymenovaných dôvodov došlo:
vyradenie alebo dočasné vyradenie vozidla z evidencie, pričom ide o evidenciu vozidiel vedenú PZ v Slovenskej republike.
ukončenie alebo prerušenie podnikania, pri ukončení alebo prerušení podnikania (pozastavení prevádzkovania živnosti) je dôležitý deň uvedený v oznámení o ukončení podnikania,
zánik daňovníka bez likvidácie,
zmena držiteľa vozidla, pri tom istom predmete dane v tom istom kalendárnom mesiaci,
ukončenie použitia vozidla daňovníkom, t. j.:
užívateľom (ak používa vozidlo osoby, ktorá toto vozidlo nepoužíva na podnikanie, ktorá zomrela, zanikla, alebo bola zrušená) alebo
zamestnávateľom (ak používa na podnikanie vozidlo zamestnanca).
Vznik a zánik daňovej povinnosti daňovník neoznamuje samostatným oznámením, vznik a zánik daňovej povinnosti uvádza priamo v daňovom priznaní (§ 8 ods. 3). Povinnosť uvádzať vznik a zánik daňovej povinnosti v podávanom daňovom priznaní sa netýka iba daňovníka - zamestnávateľa.
Zákon o dani z motorových vozidiel „nepozná“ oznamovaciu povinnosť v súvislosti so vznikom a zánikom daňovej povinnosti počas zdaňovacieho obdobia, až na výnimku, ktorou je oznámenie zániku daňovej povinnosti v lehote na podanie daňového priznania podľa § 8 ods. 6.
Podľa predmetného ustanovenia daňová povinnosť zaniká 31.12. predchádzajúceho zdaňovacieho obdobia, ak v zdaňovacom období neboli splnené rozhodujúce skutočnosti podľa § 2 ods. 1 a v tomto zdaňovacom období o vozidle nebolo účtované, vozidlo nebolo evidované v daňovej evidencii alebo neboli uplatňované výdavky spojené s používaním vozidla. Daňovník v súvislosti s takto zadefinovaným zánikom daňovej povinnosti je povinný písomne oznámiť správcovi dane túto skutočnosť v lehote do 31. januára po uplynutí zdaňovacieho obdobia. Daňovník takýto zánik daňovej povinnosti oznamuje správcovi dane formou oznámenia (nie podaním daňového priznania) v lehote do 31. januára po uplynutí zdaňovacieho obdobia.
Daňovník oznámenie o zániku daňovej povinnosti podľa § 8 ods. 6 využije až vtedy, ak k zániku daňovej povinnosti nedošlo už skôr podľa niektorého z ustanovení § 8 ods. 2.
Daň alebo pomerná časť dane za použitie vozidla na podnikanie sa uvádza do daňového priznania za zdaňovacie obdobie, pričom zdaňovacie obdobie nemusí byť vždy ročné.
Zdaňovacím obdobím (§ 9 ods. 1) je primárne kalendárny rok, za ktorý sa daňové priznanie podáva do 31. januára po jeho uplynutí (§ 9 ods. 2).
Zdaňovacie obdobie však môže byť aj kratšie ako kalendárny rok a to v prípadoch týkajúcich sa nasledujúcich skutočností:
daňovník sa zrušuje bez likvidácie,
daňovník sa zrušuje s likvidáciou,
na majetok daňovníka bol vyhlásený konkurz,
daňovník ukončil podnikanie alebo
daňovník zomrel.
Pri vzniku týchto skutočností ide o iné zdaňovacie obdobie ako ročné, ktoré končí posledným dňom mesiaca, v ktorom došlo k tejto rozhodujúcej skutočnosti.). Lehota na podanie daňového priznania je v týchto situáciách ustanovená do jedného mesiaca po uplynutí tohto (iného ako ročného) zdaňovacieho obdobia s výnimkou, týkajúcou sa úmrtia daňovníka, za ktorého dedič podá daňové priznanie do troch mesiacov po mesiaci, v ktorom daňovník zomrel.
Na podanie daňového priznania, v prípadoch daňovníkov s iným, ako ročným zdaňovacím obdobím sú zákonom ustanovené osoby, ktorými sú:
právny nástupca za daňovníka, ktorý sa zrušuje bez likvidácie (§ 9 ods. 3)
správca v konkurznom konaní za daňovníka, na ktorého majetok bol vyhlásený konkurz (§ 9 ods. 4)
likvidátor za daňovníka, ktorý sa zrušuje s likvidáciou (§ 9 ods. 5),
daňovník, ktorý ukončil podnikanie (§ 9 ods. 6).
V prípade úmrtia daňovníka, daňové priznanie za zdaňovacie obdobie končiace smrťou daňovníka podáva dedič, alebo ak je dedičov viac, ten ktorému to vyplýva z dohody dedičov podľa § 9 ods. 7. Ak k dohode dedičov vo veci podania daňového priznania nedôjde, správca dane na podanie daňového priznania dediča určí. Lehota na podanie daňového priznania je do troch mesiacov po mesiaci, v ktorom daňovník zomrel. Ak by dedič, alebo niektorý z dedičov mal vedomosť, že lehotu na podanie daňového priznania nedodrží, má možnosť 15 dní pred jej uplynutím podať správcovi dane žiadosť o jej predĺženie. Daňové priznanie v prípade pripadnutia dedičstva Slovenskej republike sa nepodáva.
Kto je daňovníkom?
Daňovníkom je vždy fyzická osoba alebo právnická osoba, ktorá podľa zápisu v dokladoch vozidla v daňovom priznaní vyznačí, že:
je sama držiteľom,
držiteľom vozidla je jej organizačná zložka,
je používateľom vozidla, v ktorého doklade je ako držiteľ vozidla zapísaná osoba, ktorá zomrela, zanikla alebo bola zrušená,
používateľom vozidla, v ktorého doklade je ako držiteľ vozidla zapísaná osoba, ktorá nepoužíva vozidlo na podnikanie,
je zamestnávateľom a vypláca zamestnancovi cestovné náhrady za použitie vozidla, pričom podmienkou je, že toto vozidlo sa nepoužíva na podnikanie, či už zamestnancom (ak ide o jeho vozidlo, v dokladoch ktorého je zapísaný ako držiteľ on sám), alebo osobou, ktorá zamestnancovi takéto vozidlo zapožičala).
Daňovník je povinný pri uvedení údajov v daňovom priznaní vyplniť aj údaj o povinnostiach nasledujúceho zdaňovacieho obdobia, ak spĺňa zákonne podmienky. Takýmto údajom je údaj v IV. Oddiele daňového priznania v riadku 40 s názvom „Predpokladaná daň“.
Predpokladaná daň je určujúcou pre platenie preddavkov na daň a predstavuje sumár ročných sadzieb dane za všetky vozidlá, ktoré sú predmetom dane k 1. januáru zdaňovacieho obdobia (na ktoré sa budú na základe tejto predpokladanej dane platiť preddavky na daň). Pri výpočte predpokladanej dane daňovník počíta s ročnou sadzbou dane, ktorá zodpovedá príslušnému vozidlu podľa stanoveného základu dane a ktorá je upravená v závislosti od veku vozidla, od druhu hybridného vozidla alebo druhu použitého paliva vozidla.
Preddavok na daň (§ 10 ods. 1) je definovaný ako platba, ktorú je daňovník povinný platiť počas zdaňovacieho obdobia.
Povinnosť platiť preddavky na daň sa týka celkovej sumy predpokladanej dane, ktorá na tento účel musí presiahnuť sumu 700 eur za všetky vozidlá, ktoré sú predmetom dane k 1. januáru príslušného zdaňovacieho obdobia.
V závislosti od sumy predpokladanej dane sa platia preddavky na daň buď ako štvrťročné alebo ako mesačné. Ak je predpokladaná daň v rozsahu nad 700 eur do 8 300 eur, preddavky na daň sa platia ako štvrťročné, t. j. v ¼ zo sumy predpokladanej dane vždy do konca kalendárneho štvrťroka, zaokrúhlené na eurocenty nadol (§ 10 ods. 3).
Ak predpokladaná daň presiahne 8 300 eur, preddavky sa platia vo výške 1/12 z tejto sumy a sú splatné vždy do konca kalendárneho mesiaca (§ 10 ods. 4).
Ak je suma predpokladanej dane najviac 700 eur (§ 10 ods. 5), daňovník nemá povinnosť platiť preddavky na daň. Preddavky na daň daňovník neplatí ani v prípade vzniku daňovej povinnosti počas zdaňovacieho obdobia daňovník, nakoľko v tomto prípade nie je splnená podmienka „vzniku“ predpokladanej dane „podľa stavu k 1. januáru zdaňovacieho obdobia“. Ak daňovník neplatí preddavky na daň, pretože jeho predpokladaná daň nepresiahla sumu 700 eur, alebo daňovníkovi daňová povinnosť vznikla počas zdaňovacieho obdobia, daňovník zaplatí celú daň v lehote na podanie daňového priznania. Ak však daňovník počas zdaňovacieho obdobia preddavky na daň platil, „dorovná“ celoročnú daň v lehote na podanie daňového priznania (§ 10 ods. 6).
Povinnosť platiť preddavky na daň neovplyvní ani skutočnosť, že počas zdaňovacieho obdobia vznikne alebo zanikne oslobodenie od dane alebo sa zmení predmet dane, alebo dôjde k zvýšeniu alebo zníženiu ročnej sadzby dane platenie preddavkov na daň (§ 10 ods. 9). Rovnako tak, podané dodatočné daňové priznanie neovplyvní platenie preddavkov na daň.
Existuje však aj možnosť zmeniť predpísané preddavky a to vtedy, ak by u daňovníka došlo k zmene skutočnosti, na základe ktorej bola predpokladaná daň vypočítaná (§ 10 ods. 10). Správca dane je tou osobou, ktorá môže určiť platenie preddavkov na daň sám alebo aj na základe žiadosti daňovníka o určenie platenia preddavkov na daň inak.
V zákone sú ustanovené aj výnimky, kedy dochádza k zániku platenia predpísaných preddavkov na daň. Tieto výnimky súvisia so vznikom rozhodujúcej skutočnosti (väzba k inak určenému zdaňovaciemu obdobiu), ktorou je zánik daňovníka bez likvidácie, vyhlásenie konkurzu na majetok daňovníka, zánik daňovníka s likvidáciou, ukončenie podnikania alebo úmrtie daňovníka a týka sa tých preddavkov, ktorých splatnosť nastala po dni, kedy došlo k niektorej z týchto rozhodujúcich skutočností (§ 10 ods. 11).
Predpokladana_dan_2019.XLS Veľkosť dokumentu: 0.07 MB
Dan_z_motorovych_vozidiel_za2018.PDF Veľkosť dokumentu: 0.36 MB